荷湖行爲趙忠州壽
作者：陳文蔚
朝代：宋

paragraphs: 青山屋上名荷湖，故知下有神仙居。
全似太華峰頭玉井樣，花開十丈世所無。
自有天地此山有，誰人種得如船藕。
造物不肯輕畀付，付與湛溪雲隠手。
雲隠濟人陰德多，有如此藕痊沉痾。
自煉還丹成九轉，方瞳點漆顔長酡。
甚不愛飛霞千樹結蟠桃，甚不愛湛溪千頃漲葡萄。
蟠桃入口那能甘比蜜，湛溪不抵酒滴真珠槽。
愛蓮往往緣青壁，俯笑凡人無路覓。
不知身世若爲高，但見照人雙眼碧。
寄語峰頭十丈花，年年來伴棗如瓜。
不須更記歲與月，只記山前雲隠家。